Σολ Μπέλοου

Ο **Σολ Μπέλοου** (, γεννημένος ως *Bellows*, **Μπέλοουζ**· 10 Ιουνίου 1915 – 5 Απριλίου 2005) ήταν Καναδο-Αμερικανός λογοτέχνης, τιμημένος με το Βραβείο Νόμπελ λογοτεχνίας το 1976. Επιπλέον, είναι ο μοναδικός συγγραφέας που έχει κερδίσει τρεις φορές το Εθνικό Βραβείο Βιβλίου για έργο μυθοπλασίας. Καταγόταν από οικογένεια Εβραίων της Λιθουανίας.

Κατά τη σουηδική επιτροπή των Βραβείων Νόμπελ, η γραφή του διαθέτει «το μίγμα του πλούσιου περιπετειώδους μυθιστορήματος και της λεπτής αναλύσεως του πολιτισμού μας, της ψυχαγωγίας, των σημαντικών και τραγικών επεισοδίων σε γρήγορη διαδοχή, με τη φιλοσοφική συζήτηση, αναπτυσσόμενα όλα από έναν σχολιαστή με έξυπνη γλώσσα και διεισδυτικό βλέμμα στις εσωτερικές και εξωτερικές πολύπλοκες διαδικασίες που μας οδηγούν στις πράξεις μας, ή που μας αποτρέπουν από το να δράσουμε, και αυτό μπορεί να αποκληθεί το δίλημμα της εποχής μας».

Ο Μπέλοου έχει δηλώσει ότι από όλους τους ήρωές του ο Γιουτζήν Χέντερσον (του βιβλίου «Χέντερσον, ο βασιλιάς της βροχής») ήταν εκείνος που του έμοιαζε περισσότερο. Ο Μπέλοου μεγάλωσε ως ένα αγενές παιδί της φτωχογειτονιάς, ένας σκληροτράχηλος μετανάστης από το Κεμπέκ. Κατά τον Κρίστοφερ Χίτσενς η λογοτεχνία του Μπέλοου και οι κύριοι ήρωές του αντανακλούν τον δικό του πόθο για την υπέρβαση, μία μάχη να «υπερβεί όχι απλώς τις συνθήκες, αλλά και τις ψυχώσεις του γκέτο». Οι πρωταγωνιστές του Μπέλοου, με τη μία μορφή ή την άλλη παλεύουν όλοι με αυτό που ο ήρωάς του Κόρντ αποκαλεί «οι μεγάλης κλίμακας παραλογισμοί του 20ού αιώνα» Αυτή η υπέρβαση επιτυγχάνεται, αν γίνεται, μόνο μέσα από μία «θηριώδη αφομοίωση γνώσεων και μορφώσεως» (Χίτσενς) και μία έμφαση στην αρχοντιά.

## Εργογραφία και ελληνικές μεταφράσεις
;Μυθιστορήματα
* 1944: *Dangling man* - ελλην. μετάφραση Γιούρι Κοβαλένκο, *Ο μετέωρος άνθρωπος* (εκδ. Άγκυρα, 1976)
* 1947: *The victim* - μτφ. Μιχάλης Μακρόπουλος, *Το θύμα* (εκδ. "Καστανιώτη", 2007)
* 1953: *The adventures of Augie March *, Εθνικό Βραβείο Βιβλίου των ΗΠΑ, *Οι περιπέτειες του Ώγκι Μαρτς*, μτφ. Μιχάλης Μακρόπουλος ("Καστανιώτης", 2015)
* 1956: *Seize the day* -  μτφ. Έφη Φρυδά (εκδ. "Οδυσσέας", 1982) και Κατερίνα Αγγελάκη-Ρουκ (εκδ. "Καστανιώτη", 2004), *Άδραξε τη μέρα*
* 1959: *Henderson the rain king* - μτφ. Ντίνα Δαμοπούλου *Χέντερσον, ο βασιλιάς της βροχής* (εκδ. "Τερζόπουλος", 1979)
* 1964: *Herzog* - τιμήθηκε το 1965 με το «National Book Award - Fiction» και το «Prix Formentor International» - μτφ. Μίλτος Φραγκόπουλος (εκδ. "Ζάρβανος", 1983) και Δημήτρης Στεφανάκης (εκδ. "Καστανιώτη", 1999), *Χέρτσογκ*
* 1970:  *Mr. Sammler's planet* - μτφ. Θ.Δ. Φραγκόπουλος, *Ο μικρός πλανήτης του κυρίου Ζάμλερ* (εκδ. "Ι.Δ.Ε.Β.", 1977)
* 1975: *Humboldt's gift* (Το δώρο του Χούμπολτ), τιμήθηκε με το Βραβείο Πούλιτζερ (Μυθοπλασίας) για το 1976 
* 1982: *The dean's December* - μτφ. Γιάννης Κωστόπουλος, *Ένας ανήσυχος Δεκέμβρης* (εκδ. "Ψυχογιός", 1985)
* 1987  *More die of heartbreak*
* 1989: *A theft* - μτφ. Πέγκυ Βουδούρη, *Η κλοπή* ("Καστανιώτης", 1990)
* 1989: *The Bellarosa connection*
* 1997: *The actual* (*Η μοναδική*) - μτφ. Βασίλης Καλλιπολίτης για τις εκδ. "Καστανιώτη", 1998)
* 2000: *Ravelstein* (Ράβελστάιν) - μτφ. Δημήτρης Στεφανάκης για τις εκδ. "Καστανιώτη", 2001) 

;Διηγήματα 
* 1968: *Mosby's Memoirs* - μτφ. Βασιλική Δαλακούρα, *Οι αναμνήσεις του Μόσμπυ και άλλες ιστορίες* (εκδ. "Νεφέλη", 1988) 
* 1984: *Him with His Foot in His Mouth* 
* 1991: *Something to Remember Me By: Three Tales* 
* 2001: *Collected Stories*

## Παραπομπές


## Εξωτερικοί σύνδεσμοι

 

Κατηγορία:Αμερικανοί μυθιστοριογράφοι
Κατηγορία:Αμερικανοί διηγηματογράφοι
Κατηγορία:Αμερικανοί θεατρικοί συγγραφείς
Κατηγορία:Αμερικανοεβραίοι
Κατηγορία:Βραβευμένοι με Νόμπελ Λογοτεχνίας
Κατηγορία:Αμερικανοί νομπελίστες